జి.వి.ఆర్. ప్రభుత్వ సంగీత నృత్య కళాశాల

ఘంటసాల వెంకటేశ్వరరావు ప్రభుత్వ సంగీత నృత్య కళాశాల విజయవాడ

సంగీత నృత్య కళాశాల నేపథ్యం
ఆంధ్రప్రదేశ్ సంగీత నృత్య కళాశాల విజయవాడలో నెలకొల్పుటకు 1960 జనవరిలో అప్పటి విద్యాశాఖామంత్రి యస్.బి.పి. పట్టాభిరామారావుగారు, మంగళంపల్లి బాలమురళీకృష్ణను ప్రిన్సిపాల్ గా నియమించి ఒక చిన్న అద్దె గృహంలో స్థాపించడం జరిగింది. కళాశాలకు శాశ్వతమైన భవనం నిర్మింపదలచి అప్పటి సాంకేతిక విద్యాశాఖ డైరెక్టరు టి.ఆర్.దాస్ గారు 1971 లో ఎండోమెంటుశాఖ ఆధ్వర్యంలోనున్న దుర్గాపురంలో నాలుగున్నర ఎకరాల ఖాళీస్థలం ప్రభుత్వ సంగీత నృత్యకళాశాల కోసం కళాశాల పేరున రిజష్టరు చేయించడమైనది. భవన నిర్మాణం మాత్రం జరిగే వరకు అద్దె గృహాలలోనే కళాశాలను కొనసాగించడమైనది.
1960లో అద్దె ఇంట్లో కళాశాల ప్రారంభంలో ఏడు వివిధ విభాగాలు ఏర్పాటు చేసి ఒక ప్రిన్సిపాల్, ఒక్కొక్క విభాగానికి ఒక అధ్యాపకుని నియమించారు. తదుపరి విద్యార్ధులు పెరిగిన తర్వాత ఒక్కొక్క విభాగానికి ఒక్కొక్క అసిస్టెంట్ లెక్చరర్ను నియమించారు. 1994 లో భరత నాట్యమేగాక కూచిపూడి నాట్యం విభాగం కూడా ఏర్పాటు చేశారు. గాత్రం, వీణ, వయోలిన్, మృదంగం, తబలా, హిందుస్థానీ విభాగాలు ఉన్నాయి.

ఘంటసాల వెంకటేశ్వరరావు ప్రభుత్వ సంగీత నృత్య కళాశాల
1972లో అప్పటి విద్యా శాఖామంత్రి మండలి వెంకటకృష్ణారావుగారు కళాశాలకు ఘంటసాల వెంకటేశ్వరరావు పేరు పెట్టడం జరిగింది. అప్పటి నుండి ఘంటసాల వెంకటేశ్వరరావు ప్రభుత్వ సంగీత నృత్య కళాశాలగా పేరు స్థిరపడింది.

1992లో అప్పటి ముఖ్యమంత్రి నేదురుమల్లి జనార్ధనరెడ్డిగారు భవననిర్మాణ నిమిత్తం ఆ స్థలంలో శంఖుస్థాపన చేశారు. అప్పటి నుండి భవన నిర్మాణం కోసం విశ్వప్రయత్నం చేయడం జరిగింది.
ఈ ప్రయత్నంలో కళాశాల రిటైర్డ్ లెక్చరర్ కె.వి. రెడ్డిగారి ఆధ్వర్యంలో ఒక కమిటీని ఏర్పాటుచేసి నిర్మాణ కార్యక్రమం మొదలు పెట్టడం జరిగింది. కానీ 1992 నుండి 2002 వరకు చేసిన భగీరధ ప్రయత్నంలో 4 1/2 ఎకరాల స్థలంలో ఒక ప్రక్కగా 3200 గజాల స్థలాన్ని ప్రభుత్వ అనుమతితో గవర్నమెంటు హౌసింగ్ బోర్డు వారికి విక్రయించి, ఆ వచ్చిన 45 లక్షలు రూపాయలను అప్పటి డైరెక్టరు కిషన్ రావుగారు అప్పటి కృష్ణాజిల్లా కలెక్టరు చిత్రారామచంద్రన్ గారికి అప్పగించడమైనది. కలెక్టరు ఆ సొమ్మును ఆర్ & బి వారికి స్వాధీనపరిచి భవన నిర్మాణం కోసం ఆదేశించారు. ఆర్ అండ్ బి వారు ఆ సొమ్ముతో 7 గదులు మాత్రం నిర్మించారు. తదుపరి జిల్లా కలెక్టర్ బి.ఆర్. మినా గారు శ్రద్ధ తీసుకుని ఆర్ & బి వారి వద్ద మిగిలిన సొమ్మును కమిటీ ఇప్పించడం జరిగింది.

కమిటీ వారి కృషి ఫలితంగా దాసరి నాగభూషణ రావు గారు (ఎం.పి), కంభంపాటి రామ్మోహన్రావుగారు (ఎం.పి), గద్దె రామ్మోహన్ రావు (ఎం.పి) గార్లు నాలుగేసి లక్షల రూపాయలు చొప్పున మంజూరు చేశారు. పై అంతస్తు నిర్మాణ కార్యక్రమం కోసం ప్రముఖ పారిశ్రామికవేత్త గోకరాజు గంగరాజు గారు సహకారం అందజేయగా అది కూడా పూర్తయింది. ఇదిగాక గోకరాజు లైలా గంగరాజు గారి పేరున గంగరాజు గారు తమ ఖర్చులతో విశాలమైన ఓపెన్ ఆడిటోరియం నిర్మింపచేయడం జరిగింది. 2002 ఫిబ్రవరి 2న కళాశాల నూతన భవన ప్రవేశం జరిగింది. 

మొదట్లో 30 మంది విద్యార్ధులు చేరారు. తదుపరి కొద్దికొద్దిగా పెరిగి నూతన భవనంలో చేరిన సంవత్సరం 1100 మంది విద్యార్ధులు చేరారు. తదుపరి సంవత్సరం 950 మంది, 2002 లో 850 మంది, 2012 లో 650 మంది ఉన్నారు. ఇప్పటి వరకు ఆ సంఖ్య కొనసాగుతోంది.

ప్రస్తుతం ఈ కళాశాల ప్రాంగణంలో మొదటి అంతస్థులో ఆంధ్రప్రదేశ్ రాష్ట్ర భాషా, సాంస్కృతిక శాఖ కార్యాలయం వుంది.

కోర్సులు
ఈ కళాశాలలో నాలుగు సంవత్సరాల సర్టిఫికెట్ కోర్సు, రెండు సంవత్సరాల డిప్లొమా కోర్సు ఈ క్రింది విభాగాలలో ప్రవేశ పెట్టారు.
 కర్ణాటక సంగీతం (గాత్రం)
 హిందుస్థానీ సంగీతం (గాత్రం)
 కూచిపూడి నృత్యం 
 భరతనాట్యం
 వీణ
 వేణువు
 వయోలిన్
 తబలా
 మృదంగం

సర్టిఫికెట్ కోర్సులో ప్రవేశానికి అభ్యర్థికి కనీసం 10 సంవత్సరాల వయసు నిండి ఉండాలి. డిప్లొమా కోర్సులో చేరడానికి ఆ విభాగంలో సర్టిఫికెట్ కోర్సు ఉత్తీర్ణుడై ఉండాలి.

పూర్వ విద్యార్థులు
ఈ కళాశాలలో చదువుకొన్న కొందరు కళాకారులు.

పూర్వ అధ్యాపకులు
ఈ కళాశాలలో పనిచేసిన కొందరు కళాకారులు

మూలాలు

వర్గం:విద్యాలయాలు
వర్గం:1960 స్థాపితాలు
వర్గం:ప్రభుత్వ సంస్థలు
వర్గం:నృత్యం
వర్గం:సంగీతం
వర్గం:కళాశాలలు